ຢ່າປຸກແອນ້ອຍ!

Huynh Thi Kim Lien

Huynh Thi Kim Lien

ຕັ້ງແຕ່ ແມ່ ແລະ ແອນ້ອຍ ກັບມາເຮືອນ, ຊູ ແລະ ຊີ ບໍ່ມີຄວາມສຸກເລີຍ. ພວກເຂົາຖືກຫ້າມບໍ່ໃຫ້ສົ່ງສຽງດັງ ໃນເວລາທີ່ແອນ້ອຍນອນຫຼັບ. ແຕ່ວ່າ ແອນ້ອຍຊໍ້າພັດນອນຢູ່ຕະຫຼອດເວລາເລີຍ!

ພວກເຂົາຖືກຫ້າມບໍ່ໃຫ້ແລ່ນຫລິ້ນຢູ່ໃນເຮືອນ.

ພວກເຂົາຖືກຫ້າມບໍ່ໃຫ້ລົມກັນ ໃນເວລາກິນອາຫານວ່າງ.

ພວກເຂົາຖືກຫ້າມບໍ່ໃຫ້ຮ້ອງສຽງດັງ, ບໍ່ວ່າຈະເກີດຫຍັງຂື້ນກໍຕາມ.

ແຕ່ກົດລະບຽບທີ່ເຄັ່ງຄັດທີ່ສຸດ ແມ່ນອັນນີ້. ເມື່ອເວລາແອນ້ອຍນອນ, ຊູ ແລະ ຊີ ຕ້ອງໄດ້ຊື່ມເຮັດສຽງຄ່ອຍໆ ເວລາລົມກັນ.​

ຖ້າຫາກວ່າພວກເຂົາຢາກຫົວ, ພວກເຂົາສາມາດຍິ້ມຫົວໄດ້ ແບບຄ່ອຍໆເທົ່ານັ້ນ.

ແຕ່ວ່າ ມາມື້ໜຶ່ງ, ພວກເຂົາກຳລັງອ່ານນິທານເລື່ອງໜຶ່ງທີ່ມັນຕະຫຼົກຫລາຍ ຈົນເຮັດໃຫ້ພວກເຂົາບໍ່ສາມາດທີ່ຈະອົດກັ້ນສຽງຫົວໄວ້ໄດ້. ຊູ ແລະ ຊີ ຈິ່ງພາກັນຫົວອອກມາດ້ວຍສຽງດັງຢ່າງແຮງ. ໂອ້ຍ ຕາຍຄັກໆ! ແອນ້ອຍກຳລັງນອນຢູ່.

ແອນ້ອຍຕົກໃຈຕື່ນ ພ້ອມກັບສົ່ງສຽງຮ້ອງໄຫ້. ເຮັດໃຫ້ແມ່ໃຈຮ້າຍຫຼາຍ, ແລ້ວກໍ່ຮ້ອງໃສ່ພວກເຂົາ ໃຫ້ອອກໄປຫຼິ້ນຢູ່ນອກເຮືອນ.

ຊູ ເຮັດໜ້າບູດ ຍ້ອນວ່າລາວບໍ່ມັກທີ່ຖືກແມ່ຮ້ອງໃສ່. ຊີ ກໍ່ເລີຍປອບໃຈ ຊູ. ລາວບອກວ່າ ຫຼິ້ນຢູ່ນອກແຮງມ່ວນກວ່າເກົ່າ. ພວກເຂົາສາມາດສົ່ງສຽງຮ້ອງດັງໆ ເທົ່າທີ່ພວກເຂົາຕ້ອງການໄດ້.

ຫຼັງຈາກຫຼິ້ນເຕະບານໄດ້ໄລຍະໜຶ່ງ, ຊູ ແລະ ຊີ ກໍ່ກັບມາມີຄວາມສຸກອີກຄັ້ງ. ຊີ ເຕະຫມາກບານ. ເຂົ້າໂກນແລ້ວ!

ໝາກບານໄດ້ລອຍຂ້າມສວນໄປ. ປັງ! ໂອ​້ ຕາຍຄັກໆ! ແອນ້ອຍຕື່ນແລ້ວ! ຈະເກີດຫຍັງຂື້ນນໍ້ບາດນີ້?

ແອນ້ອຍຮ້ອງໄຫ້ຂຶ້ນຈົນສຸດສຽງ.

ແອນ້ອຍຮ້ອງໄຫ້ສຽງດັງຫຼາຍ ຈົນເຮັດໃຫ້ເຕົ້ານົມແຕກ, ເຮັດໃຫ້ໝໍ້ແຕກ ແລະ ເຮັດໃຫ້ແກ້ວປ່ອງຢ້ຽມແຕກ!

ແອນ້ອຍຮ້ອງໄຫ້ສຽງດັງຫຼາຍ ຈົນເຮັດໃຫ້ຫຼັງຄາເຮືອນເປີດອອກ!

ນ້ອງຊາຍຂອງພວກເຂົາຮ້ອງໄຫ້ບໍ່ເຊົາ. ຊູ ແລະ ຊີ ຮີບແລ່ນເຂົ້າໄປໃນເຮືອນ. ແມ່ຢູ່ໃສ?

ຊູ ອູ້ມແອນ້ອຍຂຶ້ນ ແລະ ຮ້ອງເພງໃຫ້ນ້ອງຟັງ ແຕ່ວ່າແອນ້ອຍຍັງຮ້ອງໄຫ້ບໍ່ເຊົາ.

ຊີ ທັງເຕັ້ນ ທັງຢອກລໍ້ຫຼິ້ນມາຍາກົນໃຫ້ເບິ່ງ. ແຕ່ວ່າ ແອນ້ອຍກໍ່ຍັງຮ້ອງໄຫ້ບໍ່ຍອມເຊົາ.

ແມ່ນຫຍັງນໍ້ທີ່ຈະເຮັດໃຫ້ແອນ້ອຍເຊົາຮ້ອງໄຫ້ໄດ້? ຕໍ່ມາບໍ່ດົນ ຊູ ແລະ ຊີ ກໍ່ຮ້ອງໄຫ້ອອກມາຄືກັນ. ແລະ ນັ້ນກໍ່ແມ່ນເວລາ ທີ່ແມ່ກັບມາເຮືອນພໍດີ.

ແມ່ມາອູ້ມເອົາແອນ້ອຍ, ພ້ອມທັງປອບໂຍນ ແລະ ກໍຮ້ອງເພງກ່ອມ. ແລ້ວແອນ້ອຍກໍ່ຢຸດຮ້ອງໄຫ້ ແລະ ເຊືອບຫຼັບໄປ.

ມາຮອດຕອນນີ້ ຊູ ແລະ ຊີ ເຂົ້າໃຈແລ້ວ. ມັນເປັນໄປບໍ່ໄດ້ ທີ່ແອນ້ອຍຈະບໍ່ຮ້ອງໄຫ້ ຫຼື ນອນຢູ່ມິດໆຕະຫຼອດ. ສະນັ້ນ ມັນຈະດີກວ່າ ທີ່ພວກເຮົາຈະບໍ່ສົ່ງສຽງລົບກວນແອນ້ອຍ. ຊູ່ໆໆ.....!

ຜົນ​ງານ​ນີ້​​ແມ່ນຖືກ​ສ້າງ​ຂື້ນ​ໂດຍ​ຜ່ານ​ການ​ສະ​ໜັບ​ສະ​ໜູນ​ຈາກ ​All Children Reading: A Grand Challenge for Development (ACR GCD) Founding Partners (United States Agency for International Development [USAID], World Vision, ແລະ Australian Government) ​​ໂດຍການ​ຮ່ວມ​ມືກັບ Global Book Alliance. ເຊິ່ງ​ໄດ້ກະກຽມຈັດທຳ​ໂດຍ The Asia Foundation ແລະ ບໍ່​ຈຳ​ເປັນ​ຕ້ອງ​ສະທ້ອນເຖິງມູມມອງຂອງ​ ACR GCD Founding Partners ຫຼື Global Book Alliance. ການ​ດັດ​ແປງ ຫຼື ການ​ແປ​ຜົນງານ​ດັ່ງກ່າວນີ້ ບໍ່​ຄວນຖືເປັນການ​ແປ ACR GCD ຢ່າງເປັນທາງການ, ແລະ ACR GCD ຈະບໍ່​​ຮັບ​ຜິດ​ຊອບ​ຕໍ່​ກັບເນື້ອ​ໃນ ຫຼື ຂໍ້​ຜິດ​ພາດ​ໃດໆ​ໃນ​ການ​ແປ​​ນີ້.

Brought to you by

Let's Read is an initiative of The Asia Foundation's Books for Asia program that fosters young readers in the Asia-Pacific. booksforasia.org To read more books like this and get further information, visit letsreadasia.org .

Original Story Don't Wake the Baby!, Author: Huynh Thi Kim Lien . Illustrator: Huynh Thi Kim Lien. Published by Room to Read, https://storyweaver.org.in/stories/31900-suyt-em-be-dang-ngu © Room to Read. Released under CC BY 4.0.

This work is a modified version of the original story. © The Asia Foundation, 2020. Some rights reserved. Released under CC BY 4.0.

For full terms of use and attribution, http://creativecommons.org/licenses/by/4.0/

Contributing translators: Pockky, Houngmeeta, and Orlaya Duangphajun